Brand by Eskom se Lethabo-kragstasieBrand by Eskom se Lethabo-kragstasie in die Vrystaat (Foto: Eskom) Eskom stel ondersoek in oor ŉ brand Woensdagmiddag by eenheid 5 van die Lethabo-kragstasie in die Vrystaat. “Ons kan bevestig daar is beserings, maar kan nie verdere besonderhede in hierdie stadium bekend maak nie. Die bestuur se eerste prioriteit is om die veiligheid van die personeel op die perseel te verseker. Verdere inligting sal bekend gemaak word sodra dit beskikbaar is,” het die kragvoorsiener in ŉ verklaring gesê. ŉ Kliëntediensnetwerksentrum is intussen in Orange Farm in Gauteng ontruim weens skade aan die gebou en voertuie wat veroorsaak is deur ontstoke betogers. Die groep betoog teen oudits wat op elektriese installasies gedoen word en onwettige verbindings wat verwyder word. Eskom het ook soortgelyke betogings in ander dele van Gauteng beleef, waaronder in Diepsloot, Protea Glen, Katlehong en Winterveldt. Orange Farm beleef die afgelope paar maande kragonderbrekings weens transformators wat oorlaai word en dan ontplof weens druk van onwettige verbindings.